和吳九王二十八雪詩
作者：韓維
朝代：宋

paragraphs: 方冬氣潛溫，得晚陰始重。
狂隨風力翻，怒若雲面涌。
中微玉霏屑，後盛毛紛氄。
寒光動城闕，甘滋入田壟。
鵬騫海水飛，驥憤鹽車覂。
縈樓巧作層，覆道高城甬。
群方破昏霧，萬物被光寵。
塗歌涵太和，送賀仰高拱。
判官坐丞華，賦詩掩垂隴。
貂裘擁宵談，金杯落晨捧。
此興吾不薄，君門旦當踵。